Personalet fik dog hurtigt fat i brandslukkere og klarede det meste af brandslukningsarbejdet.

Engrosvirksomheden Hedegaard Agro i Nørresundby, der blandt andet har en foder- og rapsolieproduktion, opdagede pludselig flammer på arbejdspladsen. - I en af maskinerne, der forarbejder produktet, var der gået ild i selve maskinen, siger Nicolai Kanstrup, der er indsatsleder ved Nordjyllands Beredskab. Personalet opdagede dog hurtigt branden og fik brugt de brandslukkere, der var at finde på stedet. - Det resulterede i, at da vi kom frem, var der kraftig røg, men der var ikke den store brandudbredelse, siger indsatslederen. Da det er en stor virksomhed, der dermed har en del brandfare med sig, brugte Nordjyllands Beredskab dog en rum tid på at sikre rør, filtre og kanaler. Branden er nu slukket og der er kun tale om materiel skade.